b'\n_START_ARTICLE_\nMustajalka-albatrossi\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 70\xe2\x80\x9380 cm, siipien k\xc3\xa4rkiv\xc3\xa4li 2,1 metri\xc3\xa4 ja paino keskim\xc3\xa4\xc3\xa4rin 3,3 kg. Koiras on noin 10\xc2\xa0prosenttia naarasta kookkaampi. Albatrossiksi laji on pienikokoinen. Aikuiset ovat hyvin tummanruskeita, l\xc3\xa4hes mustia. Valkoista on vain nokan tyvell\xc3\xa4 ja silm\xc3\xa4n alapuolella, pyrst\xc3\xb6n tyvell\xc3\xa4 ja siipien alapeitinh\xc3\xb6yheniss\xc3\xa4. Nuoret linnut ovat tummanruskeita ja nokan tyvell\xc3\xa4 on valkoinen rengas. Kaikissa puvuissa on mustahkot koivet ja nokka. Laji voi el\xc3\xa4\xc3\xa4 40\xe2\x80\x9350-vuotiaaksi.\n_START_SECTION_\nEsiintyminen\n_START_PARAGRAPH_\nMustajalka-albatrossi pesii Tyynen valtameren pohjoispuoliskolla Havaijin luoteisilla saarilla sek\xc3\xa4 kolmella saarella Japanin ulkovesill\xc3\xa4: Senkakulla, Boninilla ja Toroshimassa. Pesim\xc3\xa4ajan ulkopuolella laji vaeltelee laajasti pohjoisella Tyynell\xc3\xa4merell\xc3\xa4 Kiinan, Alaskan ja Meksikon rajaamalla alueella._NEWLINE_Maailman populaation koko oli 109\xc2\xa0000 pesiv\xc3\xa4\xc3\xa4 paria (kaikkiaan 278\xc2\xa0000 yksil\xc3\xb6\xc3\xa4) vuonna 2000. Laji on v\xc3\xa4henem\xc3\xa4ss\xc3\xa4 ja se on luokiteltu silm\xc3\xa4ll\xc3\xa4pidett\xc3\xa4v\xc3\xa4ksi, 2000-luvun alulla jopa eritt\xc3\xa4in uhanalaiseksi. Suurin uhka on kalastus, joka tappaa vuosittain useita tuhansia yksil\xc3\xb6it\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPesim\xc3\xa4aikana mustajalka-albatrossi asuu karuilla rannoilla, joilta p\xc3\xa4\xc3\xa4osin puuttuu kasvillisuus, hiekkaisilla mailla ja turvesoilla. Pesim\xc3\xa4ajan ulkopuolella se vaeltelee Tyynell\xc3\xa4merell\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLaji on sukukyps\xc3\xa4 5\xe2\x80\x936-vuotiaana. Pari muodostaa elinik\xc3\xa4isen parisuhteen. Kolmivuotiaat nuoret linnut palaavat merivaellukseltaan syntym\xc3\xa4saarelleen ja kahtena seuraavana kes\xc3\xa4n\xc3\xa4 ne rakentelevat harjoituspesi\xc3\xa4 ja esitt\xc3\xa4v\xc3\xa4t kosiskelumenoja. Pes\xc3\xa4 on pelkk\xc3\xa4 kuoppa hiekassa. Naaras munii yhden munan ja molemmat puolisot hautovat sit\xc3\xa4 yhteens\xc3\xa4 noin 65 p\xc3\xa4iv\xc3\xa4\xc3\xa4. Koiras kuitenkin huolehtii haudonnasta p\xc3\xa4\xc3\xa4osan. Emo l\xc3\xa4mmitt\xc3\xa4\xc3\xa4 poikasta noin kolme viikkoa. Poikanen on lentokykyinen noin 140 p\xc3\xa4iv\xc3\xa4n ik\xc3\xa4isen\xc3\xa4.\n_START_SECTION_\nRavinto\n_START_PARAGRAPH_\nMustajalka-albatrossi sy\xc3\xb6 kalaa, lentokalojen munia, mustekaloja ja \xc3\xa4yri\xc3\xa4isi\xc3\xa4. Laivoista heitetyt ruoant\xc3\xa4hteet kelpaavat sille hyvin, ja sit\xc3\xa4 kutsutaankin \xe2\x80\x9dkelluvaksi porsaaksi\xe2\x80\x9d.'